ЩIалэгъуалэм ди хабзэжьхэр къаIэтыж
Москва щыIэ Адыгэ Хасэм и тхьэмадэ Агырбэ Юрий хъыбар къызэрыдигъэщIамкIэ, иджыблагъэ къалащхьэм щекIуэкIащ абы щыпсэу адыгэхэм къызэрагъэпэща ЩIалэгъуалэ Хасэм и зэIущIэ.
Абы и къызэгъэпэщакIуэхэм ящыщ, МГСУ-м и егъэджакIуэ Быдэ Тембот зэрыжиIэмкIэ, зэIущIэм кърихьэлIат Москва щыIэ «Шэрджэс» къэфакIуэ гупым и унафэщI Шорэ Анзор, уэрэджыIакIуэхэу Бэрэгъун Марианнэ, Теунэ Жэмал, Бэрбэч Аскэр сымэ, нэгъуэщIхэри.
— Адыгагъэм, адыгэ хабзэм щыщу но-бэ къытхуэнэжар джэгум ехьэлIахэм я закъуэу жыпIэ хъунущ. Ар зэрымащIэр къэтлъытэри, Москва щыпсэу адыгэ щIалэгъуалэр дызэхыхьэу, адыгэ хабзэр щадж, абы щытепсэлъыхь пшыхьхэр щIэх-щIэхыурэ къызэдгъэпэщыну му-рад тщIащ, — жеIэ Быдэм. — Псалъэм папщIэ, нэхъ пасэIуэу адыгэхэм яIащ «жэщ зэхэс», «кIэлъыгъэхуабэ» хабзэ дахэхэр. Зыгуэрым хьэщIэ, е жыжьэ щыпсэу и благъэ къыхуэкIуамэ, хьэблэр зэхуэсырти, гушхуэу, джэгуу, хъыбарыжьхэр жаIэжу, уэрэдыжьхэр кърашу я нэгу зрагъэужьырт. Апхуэдэ зэхыхьэхэм жэщ зэхэскIэ еджэрт. Унагъуэм щыщ гуэр гъуэгу теувамэ, абы кIэлъыпщафIэрти, къафэу, джэгуу, гуфIэу, ежьам и гъуэгур дахэ хъуну хъуахъуэу зэхэст, «кIэлъыгъэхуабэ» хуащIырт. Апхуэдэ хабзэ куэд тфIэкIуэдащ лъэпкъым. Нобэ пхуэмыгъэзэщIэну, дызыхэпсэукI зэманым къемызэгъыу куэд яхэткъым абыхэм. Аращи, языхэзым къедгъэгъэзэжыну, ди гъащIэм къыхэтхьэжыну, ди лъэпкъэгъухэм къедгъэщIэжыну аращ къалэн нэхъыщхьэу зыхуэдгъэувыжар.
Москва щыпсэу адыгэ щIалэгъуалэм илъэс бжыгъэкIэ кърахьэкIа мурадыфIхэр нахуапIэ ящIащи, я лэжьыгъэм дяпэкIэ зрагъэужьыну, мыпхуэдэ зэIущIэхэр лъэпкъым щхьэпэ тхуэхъуну щогугъ Быдэр.
Фырэ Анфисэ.
